2S22 Bohdana

2S22 Bohdana on ukrainalainen Novokramatorskin konetehtaan valmistama kuorma-autoalustainen itseliikkuva 155 mm haupitsijärjestelmä. Sen kehitystyö alkoi vuonna 2016 ja prototyyppi esiteltiin vuonna 2018. Järjestelmää on käytetty taistelukentällä Venäjän hyökättyä Ukrainaan vuonna 2022.
Kehitys.
Ukrainalainen Novokramatorskin konetehdas aloitti 155 mm kuorma-autolla liikkuvan haupitsijärjestelmän suunnittelutyöt vuonna 2016. Prototyyppi oli ensimmäistä kertaa näytteillä heinäkuussa 2018 ja Kiovan itsenäisyyspäivän paraatissa 24. elokuuta samana vuonna. Prototyyppiversion alusta oli KrAZ-63221- kuorma-auto. Kehitystöiden oli alkujaan tarkoitus valmistua vuonna 2020, mutta hanke kärsi lukuisista lykkäyksistä. Ongelmia muodostui etenkin kenttätestien aikana. Ukrainan puolustusministeriö vei valmistavan yhtiön oikeuteen lykkäyksien takia, mutta oikeus totesi syyskuussa 2020, että lykkäykset johtuivat yhtiöstä riippumattomista syistä. Suurin ongelma oli 155 mm ammusten puute. Henkkeen valmistuminen siirrettiin vuoteen 2021. Toukokuussa 2021 järjestelmällä oli tehty vaaditut tehdaskokeet ja alustyavat tulituskokeet valmistuivat tammikuussa 2022.
Venäjän hyökkäys Ukrainaan helmikuussa 2022 oli lähes päättää koko hankkeen. Novokramatorskin konetehdtaan laitokset olivat venäläisten iskujen kohde. Keväällä 2022 uutisoitiin kuitenkin Ukrainan rahoittaneen järjestelmän massatuotannon. Prototyyppin alustan valmistanut ukrainalainen AvtoKrAZ oli kuitenkin pysättänyt kuorma-autonsa tuotannon vararikon takia vuonna 2021. Uudeksi alustaksi valikoitui valkovenäläinen MAZ-6317 ja myöhemmin tšekkiläinen Tatra T815-7. Valkovenäläisiä kuorma-autoja ei ole ostettu Ukrainaan vuoden 2022 alun jälkeen, mutta niitä oli edelleen varikoilla. Ukrainska Bronja kehitteli MAZ-alustaisen järjestelmän panssarointia. Valmistajan mukaan järjestelmä voi käyttää alustanaan myös MAN- kuorma-autoja. 
Vuonna 2023 valmistuskapasiteettia oli noin kuudelle järjestelmälle kuukaudessa. Ukrainan presidentti Volodymyr Zelenskyin huhtikuussa 2024 antaman kotimaista asetuotantoa koskenen ilmoituksen mukaan järjestelmiä oli tarkoitus valmistaa huhtikuussa 10 kappaletta ja tulevaisuudessa edelleen suurempia määriä. Järjestelmän kappalehinta on noin 2,5 miljoonaa dollaria.
Ominaisuudet.
2S22 Bohdana on ensimmäinen ukrainalainen Naton 155 mm tykistöammusten standardille perustuva tykkijärjestelmä. Vanhemmat ukrainalaiset järjestelmät perustuvat usein neuvostoliittolaiselle 152 mm standardille. Tykin putki on noin 8 metriä pitkä. Sillä ammuttujen tavallisten ammusten kantama on noin 42 km. Joidenkin järjestelmän kanssa yhteensopivien ammustyyppien, kuten yhdysvaltalaisen Excaliburin, kantama voi olla pidempi.
Järjestelmän liikkuvuus perustuu kuorma-auto-alustalle esimerkiksi ranskalaisen CAESAR-järjestelmän tai ruotsalaisen Archer-järjestelmän tapaan. Tykin lataaminen on puoliautomaattista. Tykin lataajat asettavat ammuksen latausalustelle, josta automaattijärjestelmä kuljettaa ne sulkuosaan. Tulinopeus on noin kuusi laukausta minuutissa. Järjestelmälle on kaavailtu kokonaan automaattista latausjärjestelmää.
Tulenjohtojärjestelmän avulla tulitus voidaan aloittaa melkein heti järjestelmän tultua asemaansa.
Käyttö.
2S22 Bohdana on ollut taistelukäytössä Ukrainassa toukokuusta 2022 lähtien. Saman vuoden kesäkuussa sillä oli osuus Käärmesaaren taistelussa, jonka aikana se tulitti venäläisten valtaamaa Käärmesaarta Mustallamerellä noin 35 kilometriä Ukrainan Odessan alueen rannikosta. Venäläiset joutuivat vetämään joukkonsa strategisesti tärkeältä saarelta.
Järjestelmän ukrainalaisten miehistöjen on sanottu kiitelleen sen automaatiota, liikkuvuutta ja tarkkuutta. Sen etuja ovat olleet myös hinta suhteessa vastaaviin ulkomaalaisiin järjestelmiin, sekä mahdollisuus käyttää Naton 155 mm ammuksia, joita on Ukrainassa helpompi hankkia neuvostoliittolaisiin 152 mm ammuksiin verrattuna. Toisaalta käyttäjät ovat ilmoittaneet joistakin ongelmista latausjärjestelmässä, joka ei ole aina toiminut luotettavasti. Osapuolten kalustotappioita valokuvien perusteella kirjaavan Oryx-verkkosivun mukaan muutamia järjestelmiä on tuhoutunut tai vahingoittunut.